Tisztelt Pályázók!

Az Összefogás a Budapesti Lakástalanokért és Hajléktalan Emberekért Közalapítvány Kuratóriuma 2010. május 26-i ülésén úgy döntött, hogy jóváhagyja a Közalapítvány 2010. évi pályázati kiírását, azzal, hogy a pályázati kiírást akkor lehet meghirdetni, ha a szakminisztérium 280 m Ft támogatási összegről szóló támogatási szerződése aláírva megérkezik a Közalapítvány titkárságára.

Várhatóan a közeljövőben meghirdetésre kerülő pályázatra történő eredményes felkészülés érdekében, tájékoztatás céljából megküldöm az alábbi pályázati kiírást.

B u d a p e s t, 2010. május 27.








Ikvai-Szabó Imre
                                                                                                         Kuratórium elnöke

Az Összefogás a Budapesti Lakástalanokért és Hajléktalan Emberekért Közalapítvány 2010. ÉVI 
részletes PÁLYÁZATI Kiírása
A HAJLÉKTALAN SZEMÉLYEK ELLÁTÁSÁNAK MEGSZERVEZÉSÉRE 
Az Összefogás a Budapesti Lakástalanokért és Hajléktalan Emberekért Közalapítvány az SZMM és a Fővárosi Önkormányzat megbízásából és támogatásával pályázatot hirdet a Fővárosban és Pest Megyében élő hajléktalan személyek ellátását célzó programok támogatására.

A pályázat célja, hogy támogatást nyújtson azokhoz a programokhoz, amelyek a hajléktalan emberek ellátását szolgálják, megelőzik, vagy mérséklik a maradandó egészségkárosodás kialakulását, elhárítják a közvetlen életveszély kialakulását, illetve elősegítik a hajléktalan lét elhagyását. 

Támogatás igényelhető intézményi ellátás rekonstrukciójára, fejlesztésére, illetve az ellátás egy éves, vagy meghatározott időszakon belüli (pl. téli időszak) működtetésére. 
Téli időszak: 
· szállásnyújtó szolgáltatások esetében a november 1-től április 15-ig,
· más szolgáltatás(ok) esetében a november 1-től március 31-ig terjedő időszak

A fent megnevezett célok elérésének érdekében az alábbi alprogramokra nyújtható be pályázat:

I. A KÖZTERÜLETEKEN ÉLŐK ELLÁTÁSA

I. 1. A KRÍZISAUTÓK ÉS Speciális UTCAI GONDOZÓ SZOLGÁLATOK TÁMOGATÁSA 

I. 2. REGIONÁLIS DISZPÉCSERSZOLGÁLATI FELADATOK ELLÁTÁSÁNAK A TÁMOGATÁSA
I. 3. ÉJJELI MENEDÉKHELYEN ÉS LÁBADOZÓBAN A TÉLI IDŐSZAKBAN NYÚJTOTT ÉTKEZTETÉS TÁMOGATÁSA  
I. 4. NAPPALI MELEGEDŐK MUNKANAPOKON TÚLI NYITVA TARTÁSÁNAK TÁMOGATÁSA
I. 5. BELÉPTETŐ" (ELSŐ BEFOGADÓ) SZÁLLÁSHELYEK TÁMOGATÁSA

I. 6. TARTÓSAN UTCÁN ÉLŐK SZOLGÁLTATÁSHOZ JUTÁSÁNAK TÁMOGATÁSA

II. INTÉZMÉNYES ELLÁTÁS FENNTARTÁSA, REKONSTRUKCIÓJA, FEJLESZTÉSE

II.1. INTÉZMÉNYI BERUHÁZÁSOK TÁMOGATÁSA

1. Hiányzó ellátási kötelezettség pótlása 

2. Intézmény korszerűsítés

3. Megszűnő férőhelyek visszapótlása

4. Utcai gondozó szolgálatok részére gépjármű beszerzése, indokolt cseréje, 

II. 2. EGYÉB TÁRGYI ESZKÖZÖK BESZERZÉSE, VALAMINT KIEGÉSZÍTŐ ÉS VISSZAILLESZKEDÉST ELŐSEGÍTŐ PROGRAMOK KIEGÉSZÍTŐ TÁMOGATÁSA 
II. 3. AZ UTCAI SZOLGÁLATOK TÉLI ELLÁTÁST KIEGÉSZÍTŐ TÁMOGATÁSA
II. 4. HAJLÉKTALAN EMBEREK EGÉSZSÉGÜGYI ELLÁTÁSÁNAK TÁMOGATÁSA
III. AZ INTÉZMÉNYES ELLÁTÁSBÓL VALÓ KIKERÜLÉST TÁMOGATÓ PROGRAMOK

III. 1.  HAJLÉKTALAN EMBEREK BEILLESZKEDÉSÉNEK TÁMOGATÁSA

A pályázók köre

A pályázaton támogatást igényelhet bármely természetes és jogi személy, aki részt vállal a hajléktalan emberek ellátásában. Így pályázhat valamennyi önkormányzat, állami, önkormányzati intézmény, humán szolgáltatást végző nem állami szervezet (egyház, közalapítvány, közhasznú alapítvány, közhasznú egyesület, egyéni és társas vállalkozás, Bt., nkft.) – köztük a családok átmeneti otthonai is -, amennyiben a pályázott szolgáltatás megvalósításával vállalja a szociális igazgatásról és szociális ellátásokról szóló 1993. évi III. tv-ben és annak végrehajtási rendeleteiben foglalt feltételek teljesítését. 
A pályázat eljárási rendje

1. A pályázat benyújtási időszaka:   

                  legkorábban: 2010.   ……….
                 legkésőbb: 2010……………
Melyet a postai dátumbélyegző igazol. (Kétség esetén a postai feladóvevény, postai átadókönyv)
A benyújtási határidő módosítására nincs lehetőség. A határidő után postára adott pályázatok nem kerülnek elbírálásra.

Pályázatot postai úton, ajánlott küldeményként vagy személyesen 4 példányban a pályázati adatlapon lehet benyújtani a szükséges mellékletekkel ellátva. (ld. Formai követelmények, 4. oldal.)
A támogatásra fordítható pályázati keretösszeg:

         ……………… Ft 
A Budapesti Lakástalanokért és Hajléktalan Emberekért Közalapítvány a nyertes pályázókkal akkor tud támogatási szerződést kötni, ha az alapítóktól nyújtandó támogatás összege a számlájára megérkezett.
2. A pályázat benyújtásának helye:

Összefogás a Budapesti Lakástalanokért és Hajléktalan Emberekért 
Közalapítvány

 1134 Budapest, Dózsa Gy. út 152. 

Pályázati tanácsadó: Pinke Mónika (tel.: 238-9504)
Tömösváryné dr. Glausius Judit (20/590-05-38)

A pályázati részletes kiírás és adatlap a Közalapítvány titkárságán a 1134 Bp. Dózsa Gy. út 152. sz. alatt átvehető, hétfőtől-péntekig de. 10-16-ig, és a pályázatok ugyanitt és ugyanebben az időben személyesen is benyújthatók.

A pályázati felhívás és adatlap az Interneten is megtalálható az „Összefogás” Közalapítvány www.osszefogaskozalap.hu, a szociális ügyekért felelős minisztérium www.szmm.gov.hu, a Fővárosi Önkormányzat www.budapest.hu és a BMSzKI  www.bmszki.hu honlapján.

3. Elbírálás

A pártatlanság, az esélyegyenlőség és a szakmai nyilvánosság követelményeit betartva a pályázatok elbírálását a Közalapítvány által felkért külső szakértők bevonásával létrehozott szakértői bizottság végzi.

A Közalapítvány kuratóriuma 2010. …………..-ig hoz döntést a támogatásról, amelyről valamennyi pályázót írásban értesít. A támogatásban részesített pályázók listája a Fővárosi Közlönyben és a szociális ügyekért felelős minisztérium hivatalos lapjában közzétételre kerül, valamint megtalálható az „Összefogás” Közalapítvány www.osszefogaskozalap.hu, a szociális ügyekért felelős minisztérium www.szmm.gov.hu, a Fővárosi Önkormányzat www.budapest.hu és a BMSzKI  www.bmszki.hu honlapján.
A pályázat elbírálásakor előnyben részesül az a pályázat, ahol a pályázó a nyújtott szolgáltatás színvonalát növelő, az igénybe vevők körét bővítő, a konkrét feladatellátásra vonatkozó, annak tartalmát rögzítő együttműködési megállapodást köt a településen működő (másik) hajléktalanellátó szervezettel.

Ebben az esetben a megállapodást tartalmazó dokumentum másolata 
MELLÉKLETKÉNT CSATOLANDÓ!

4. A támogatás folyósítása

A támogatás egyszer megállapított, vissza nem térítendő forrás kiegészítés. A támogatás célirányos felhasználása érdekében a Közalapítvány támogatási szerződést köt a kedvezményezett pályázóval. A Közalapítvány a támogatás felhasználását, a program megvalósítását a szerződésben rögzített módon ellenőrzi.

A pályázat tartalmi és formai követelményei

1. Formai követelmények

· a pályázat határidőre történő benyújtása, 

· kizárólag pályázati adatlapon, a kötelezően megjelölt mellékletekkel kiegészítve,

· pontosan kitöltött pályázati adatlap, 1 eredeti és 3 másolt példányban, valamint elektronikus adathordozón (floppy, CD)

· a kötelezően megjelölt mellékletek közül az „érdemi”, finanszírozási-szakmai bírálatot nem befolyásoló mellékleteket (alapító okirat, működési engedély, nyilatkozatok) pályázó szervezetenként 1 példányban a benyújtott pályázat(ok)hoz kell csatolni

(Azok a pályázó szervezetek, akik már korábban adtak be pályázatot a Közalapítványhoz és akkor már becsatolták az alapító okiratot, bírósági végzést, aláírási címpéldányt, azoknak nem kell ismételten becsatolni azokat, csak ha változás történt a korábban becsatolt iratokhoz képest!)

2. Tartalmi követelmények

· a szakmai program feleljen meg a pályázatban megjelölt alprogram célkitűzéseinek, a kiírási feltételeknek,

· a pályázati program indokoltsága, szakmai tartalma kellőképpen kidolgozott és részletezett legyen, összhangban a szakmai jogszabályok követelményeivel, az ellátottak igényeivel,

· a megvalósítás költségigénye, ütemezése reális és összehangolt, pénzügyi feltételei alátámasztottak legyenek, 

· a költségvetés tartalmazza a költségek meghatározásának módját, bér, dologi kiadás részletezésével (pl. Ft/km benzinköltség, stb.)

· tartalmazza a program hasznosulására, hatékonyságára vonatkozó elemzést.
A pályázati anyagnak tartalmaznia kell:

· a pályázó szervezet koncepcióját, szakmai programját a hajléktalan emberek ellátására vonatkozóan, saját szerepének meghatározását a téli időszak ellátásában,  

· a szociális ellátás iránti igények bemutatását, az ellátandó hajléktalan emberek számát, jellemzőit, a megvalósítandó program várható hatását, a jelentkező szükségletek kezelését és módszereit,

· az adott településen (térségben) működő hajléktalanellátó szervezetekkel, és egyéb (pl. egészségügyi) intézményekkel való kapcsolatát,

· a megvalósítandó program részletes szakmai célkitűzését és ütemezett pénzügyi tervét,

· a szolgáltatást igénybevevők számát, az ellátottak számát, az egy ellátottra vonatkozó költségeket

· a program eredményességének mérésére szolgáló indikátorok (objektív mutatók) meghatározását, forrását. 

3. A támogatásból kizáró okok

· a támogató hamis adatokat közölt a szervezetre, programra vonatkozóan, 

· a pályázó szervezetnek 60 napon túl fennálló köztartozása van, 

· az elmúlt évben a fővárosi önkormányzati, minisztériumi pályázati program megvalósítása során, illetve a működtetés alatt engedély nélkül eltért a támogatási szerződésben foglaltaktól

Azon szervezetek, akik ÁFA visszaigénylési joggal rendelkeznek, a támogatási összeg nem tartalmazhatja a visszaigényelhető ÁFA összegét!

4. Önrész biztosítása

Az egyes pályázati programoknál külön-külön megállapított önrész kötelező. Az egyes programok elbírálása során az önrész vállalása előnyben részesítési szempontot jelent.

Ahol a pályázati kiírás önrész biztosítását jelöli meg, a megvalósítani kívánt program teljes költségének szakmai programonként meghatározott %-át saját erőből kell biztosítania a támogatottnak. A saját erő készpénzt jelent. 

Nem fogadható el saját erőnek:

· a program céljával azonosan működő ingatlan, vagy tárgyi eszköz felhasználása, mivel ezekre a tételekre a program megvalósítása során nem merül fel költség, 

· pályázó által már működtetett szociális ellátásokra biztosított állami normatíva.

A pályázati program megvalósítására fordítandó pénzeszközöket és vagyoni értékeket, valamint a működési költségeket fedező forrásokat a pályázatban fel kell tüntetni. (Azt az adatlapon szereplő előírások szerint dokumentálni szükséges.) 

5. Monitorozás

A pályázó szervezet vállalja - a Közalapítvány általános monitorozási eljárása keretében -, hogy 

· az általa működtetett szolgáltatásokat (utcai szolgálat, nappali melegedő, szállásnyújtás stb.) igénybe vevő emberekre és a részükre nyújtott szolgáltatásokra vonatkozó – személyenként azonosítható - információkról hiteles és ellenőrizhető dokumentációt vezet

· az átmeneti szálláson élő hajléktalan emberek szükségleteit felméri, ezt megfelelően dokumentálja, részükre – a szükségletfelmérés alapján – egyéni gondozási tervet készít, a szociális és mentális gondozásról nyomonkövethető dokumentációt vezet

· a szervezet folyamatosan együttműködik a Közalapítvány monitorozással megbízott szakértőjével, melynek keretében a fenti dokumentációkat igény szerint, elektronikus formában a Közalapítvány rendelkezésére bocsátja,

· a szervezet szolgáltatásának (utcai szolgálat, nappali melegedő, szállásnyújtás stb.) kijelölt munkatársai rendszeresen részt vesznek az Utcai Szolgálatok, a Nappali Melegedők, az Éjjeli Menedékhelyek, az Átmenti Szállások Szakmai Fórumának munkájában.

6. Egyéb feltételek

A támogatott szervezet a támogatás igénybe vételével kötelezettséget vállal a támogatott cél szerint működő program, ellátás meghatározott ideig való működtetésére. Az ellátási és egyéb kötelezettségek részleteiről a támogatási szerződés rendelkezik.

Amennyiben a pályázatban tervezett, várható igénybe vételt, szolgáltatási kapacitást a tényleges igénybe vétel, szolgáltatási kapacitás nem éri el, a különbözetet a pénzügyi elszámolás során a pályázó a pályáztatónak visszafizeti.
A támogatott program következő adatai nyilvánosságra hozhatók:

· támogatott szervezet neve, 

· támogatás célja és tárgya, 

· megvalósítás helye, 

· támogatási összeg.

FIGYELEM!
A hibásan kitöltött adatlap, az összefüggéseiben áttekinthetetlen, kidolgozatlan szakmai, pénzügyi ismertetés, valamint a túlzott igények 
megjelenése a pályázatban a 
TÁMOGATÁS ELMARADÁSÁT VONJA MAGA UTÁN!
I. 

A KÖZTERÜLETEKEN ÉLŐK ELLÁTÁSA

I. 1. A KRÍZISAUTÓK ÉS Speciális UTCAI GONDOZÓ SZOLGÁLATOK TÁMOGATÁSA

Az alprogram célja a már működő:

a) krízisautók 

b) speciális feladatokat ellátó utcai gondozó szolgálatok kiadásainak támogatása.

Budapest és Pest Megye közterületein a krízisautók a téli időszakban egymással és a Regionális Diszpécser Szolgálattal együttműködve napi 24 órában, a Diszpécser Szolgálat közvetlen irányítása alatt látják el a felkutatott, krízishelyzetben lévő fedél nélküli embereket.

A speciális utcai gondozó szolgálatok az általuk üzemeltetett utcai gondozó szolgálat működési idejében krízishelyzetben (amikor a közterületen krízishelyzetbe kerülő emberekre vonatkozó bejelentések magas száma miatt a működő krízisautók kapacitása kevés) a Regionális Diszpécser Szolgálat kérésére saját ellátási területükön kívül is közreműködnek a kritikus helyzetbe kerülő fedél nélküli emberek ellátásában. A speciális utcai gondozó szolgálatoknak legalább heti 30 órában, a téli időszakban legalább 18-22 óráig a működési engedélyükben meghatározott ellátási területen kell tartózkodniuk.
A krízisautók és speciális utcai gondozó szolgálatok ellátási területe Budapest és Pest megye teljes területe.
Támogatás igényelhető egy éves működésre, vagy meghatározott időszak (pl. téli időszak) működésének támogatására.
Támogatást csak azon szervezetek nyerhetnek el, amelyek a krízisautó, illetve a speciális utcai gondozó szolgálat működtetésére vonatkozóan megállapodást kötöttek a Regionális Diszpécser Szolgálattal és ezt a megállapodást a pályázathoz csatolták.

A pályázatban - a csatolt megállapodással egyezően – a működés pontos leírásán belül meg kell jelölni a pontos időszakot (egész év, tél, más időszak), napokat, napokon belüli vállalt időszakot (-tól -ig órakeretet), a többi szolgálattal koordinálva, a várható szükségletekhez igazodva. 
A költségtervben is mindezeket fel kell tüntetni.

További feltételek:

· A szolgáltatást annak teljes működési idejében legalább két szociális munkás rendelkezésre állásával kell biztosítani, ezek egyikének legalább 3 éves utcai szociális munkás gyakorlattal kell rendelkeznie.

· A szolgáltatás üzemeltetéséhez annak teljes működési idejében mobiltelefont és ügyfelek szállítására alkalmas gépkocsit kell biztosítani.

· A krízishelyzetek kezeléséről, megoldásáról, az esetlegesen felmerülő problémákról dokumentációt kell készíteni.

Támogatás igényelhető az alábbi költségnemekre:

· üzemanyag és gépkocsi költségek

· egyéb kapcsolódó működési kiadások

· krízisautó üzemeltetése esetében bérköltségekre

Speciális utcai gondozó szolgálat esetében a támogatás a normatív állami támogatás mellett, forrás-kiegészítésként vehető igénybe.

Speciális utcai gondozó szolgálat esetében a bérköltségekhez csak abban az esetben kérhető támogatás, ha a szolgáltatás működési időtartama az utcai gondozó szolgálat heti 30 órás működési idejét meghaladja.

Pályázatkiíró által meghatározott maximum támogatható kapacitás: 7 szolgálat
Az igényelhető támogatás:  maximum 4.500 Ft/vállalt munkaóra
I.2. Regionális diszpécserszolgálati feladatok ellátásÁNAK A TÁMOGATÁSA
Az alprogram célja az utcai szociális munka koordinálásának, szervezettségének növelése, a hajléktalan emberek ellátásával kapcsolatos információk összegyűjtésének, elérési lehetőségeinek könnyítése.

Pályázatot a regionális diszpécserközponti feladatok ellátására kijelölt szervezet nyújthat be, a szolgáltatás működési költségeire és tárgyi feltételeinek javítására.
Az igényelhető támogatás:  maximum 18 000 000 Ft

I.3. ÉJJELI MENEDÉKHELYEN ÉS LÁBADOZÓBAN A TÉLI IDŐSZAKBAN NYÚJTOTT ÉTKEZTETÉS TÁMOGATÁSA  

Az alprogramban támogatás igényelhető a téli időszakban az éjjeli menedékhely, vagy lábadozó szolgáltatását igénybe vevők körében étkeztetés biztosítására azoknak, akik esti étkezésükről maguk gondoskodni nem tudnak.  
Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Az igényelhető támogatás maximum: 100 Ft/fő/nap. 
A pályázatkiíró által meghatározott maximum támogatható kapacitás: 1200 ember/nap.
I.4. NAPPALI MELEGEDŐK munkanapokon túli nyitva tartásÁNAK TÁMOGATÁSA
Pályázat nyújtható be az ellátás érdekében a nappali melegedők szombat-vasárnapi és egyéb munkaszüneti napi nyitva tartására. 
Pályázat akkor nyújtható be, ha a pályázó dokumentumokkal alátámasztja (működési engedély, amelyből kiderül az engedélyezett férőhelyszám, a pályázott időszak tavalyi forgalmi adatainak igazolása az intézményvezető kimutatása, illetve a normatíva elszámolás alapján), hogy a melegedő várható forgalma után elszámolható normatív támogatás nem fedezné a nyitva tartás ilyen típusú megnövelését.

A pályázatban kellően alá kell támasztani a szolgáltatás szükségességét, ismertetni szükséges a várható létszámot, az előző évi gyakorlatot!

A költségtervben részletesen alá kell támasztani, hogy a plusz nyitva tartás milyen költségekkel jár, ezekből mely költségeket fedezi normatív, vagy egyéb támogatás, forrás.

A szükséges dokumentáció rendje a Monitorozási eljárás keretében kerül kialakításra. Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Igényelhető támogatás maximum: a várható költségek és az egyéb források különbözete.
Pályázatkiíró által meghatározott maximum támogatható kapacitás: 9 szolgálat
I.5. "BELÉPTETŐ" (ELSŐ BEFOGADÓ) SZÁLLÁSHELYEK TÁMOGATÁSA

Az alprogram támogatást kíván nyújtani azokhoz a szakmai programokhoz, melyeknek célja a tartósan utcán élő, az ellátó rendszerrel szemben bizalmatlan hajléktalan emberek befogadása, kiilleszkedésük enyhítése, segítő ösztönzése korábbi életformájuk fokozatos megváltoztatására oly módon, hogy a szokásosnál kevesebb (speciális) bekerülési feltételeket szabnak a szolgáltatás igénybevételére vonatkozóan. 

Ezekre a beléptető szálláshelyekre – akár éjjeli menhelyen, akár átmeneti szállón – kizárólag huzamosabb ideje közterületen élő emberek kerülhetnek be, lehetőleg utcai szociális segítő ajánlásával, támogatásával.

A "beléptető" szálláshelyek speciális feltételei: 

· Használatuk rövid időre, legfeljebb egy hónapra szól, éjjeli menedékhelyen legfeljebb 2 hónapra

· A bejutáshoz, bent tartózkodáshoz nem szükséges ÁNTSZ és TBC igazolás

· Nem kell térítési díjat fizetni 

· Nem csak éjszaka lehet benttartózkodni

· Ha az elhelyezés lehetővé teszi, koedukáltan is működtethető

· Elegendő üres hely esetén „csoportosan” is igénybe vehető

· Saját személyes tárgyak, csomag, saját felelősségre behozható, bent tartható

· Erősen ittasan is igénybe vehető (ha az másokat nem veszélyeztet)

· Éjszakára korlátozott mennyiségű ital is bevihető

E speciális feltételekről minden igénybe vevőt személyesen tájékoztatni kell.
Lehetőség szerint külön beléptető szállásrészt (szobát) érdemes kialakítani a fiataloknak és idősebbeknek, igény esetén a nőknek.

A beléptető szállás saját esetfelelős szociális munkással kell rendelkezzen, aki folyamatosan konzultál az utcai szolgálat tagjaival. Az utcai szociális segítők részt vehetnek a beléptető szállás - korábbi ügyfelüket érintő - team ülésén.

A "beléptető" szálláshelyeknek ezeken kívül biztosítaniuk kell 

· az ételmelegítési, mosdási, mosási stb. lehetőségeket, 

· az értékmegőrzést,

· az egészségügyi ellátáshoz való hozzájutást,

· szükség és lehetőség esetén vitaminokat, roboráló csomagot

Szükség esetén, a programmal összefüggő felhalmozási/beruházási igényekre – a II.1. illetve II.2. alprogram alatt – külön pályázatot kell benyújtani, megjelölve a két pályázat közötti összefüggést.

A költségtervben részletesen alá kell támasztani, hogy a plusz feladatellátás milyen költségekkel jár, ezekből mely költségeket fedezi normatív, vagy egyéb támogatás, forrás.

Az igazolás és dokumentáció rendje a Monitorozási eljárás keretében kerül kialakításra. Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Igényelhető támogatás maximum: 15.000 Ft/befogadó férőhely/év
I.6. TARTÓSAN UTCÁN ÉLŐK SZOLGÁLTATÁSHOZ JUTÁSÁNAK TÁMOGATÁSA

Az alprogram támogatást kíván nyújtani azokhoz a szakmai programokhoz, melyeknek célja a tartósan utcán élő, az ellátó rendszerrel szemben bizalmatlan hajléktalan emberek kiilleszkedésének enyhítése, segítő ösztönzése korábbi életformájuk fokozatos megváltoztatására oly módon, hogy az éjjeli menedékhelyek és átmeneti szállások egyes szolgáltatásaikat megnyitják az utcán tartózkodó hajléktalan emberek részére is.

Csak olyan szolgáltatásokra (szolgáltatás-részre) lehet pályázni, melyeket huzamosabb ideje közterületen élő emberek vesznek igénybe, szükség esetén utcai szociális segítő ajánlásával, támogatásával.

Az éjjeli menedékhelyek és az átmeneti szállók szolgáltatásai az utcán élők számára – a nappali időszakban (intézményenként a pályázatban meghatározott időszakokban és tartalommal):

· tisztálkodási lehetőség

· ruhatisztítás

· érték-, és csomagmegőrzés 

· szociális ügyintézés, esetenként szociális munka 

· speciális szolgáltatások (álláskeresés, teleszoba, csoportfoglalkozások stb.)

Nem fogadható el az a pályázat, ahol az éjjeli menedékhely, vagy átmeneti szálló telephelyén, vagy közvetlen szomszédságában – az igényeket kielégítő kapacitással -  nappali melegedő is működik.
A költségtervben részletesen alá kell támasztani, hogy a plusz feladatellátás milyen költségekkel jár, ezekből mely költségeket fedezi normatív, vagy egyéb támogatás, forrás.

Az igazolás és dokumentáció rendje a Monitorozási eljárás keretében kerül kialakításra. Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Szállásonként igényelhető támogatás maximum: egész évre 2.000.000 Ft

II. 

INTÉZMÉNYES ELLÁTÁS FENNTARTÁSA, REKONSTRUKCIÓJA, FEJLESZTÉSE

II.1. INTÉZMÉNYI BERUHÁZÁSOK TÁMOGATÁSA

Az alprogram célja a szociális intézmények tárgyi feltételeinek javítása, melynek érdekében a következő programokra lehet pályázatot benyújtani: 

1. Hiányzó ellátási kötelezettség, szolgáltatások pótlása 

Támogatni kívánjuk azokat az önkormányzatokat, melyek ellátási kötelezettségük teljesítése érdekében nyújtják be pályázatukat, vagy az olyan egyházi, nem állami, valamint önkormányzati ellátó szervezeteket, amelyek ellátási kötelezettséggel rendelkező, de a kötelezettségnek eddig eleget nem tevő településen kívánják a hiányzó ellátást biztosítani. 

Támogatás adható új ellátásként – a jogszabályokban megfogalmazottak szerint – megvalósuló hajléktalanellátó intézmények kialakításához, a szociális törvény szerint ellátásra kötelezett településeken, valamint ott, ahol az ellátás, szolgáltatás bevezetése, működtetése indokolt.

Igényelhető támogatás maximum: 10 000 000 Ft/ pályázó szervezet
Önerő mértéke: legalább a teljes program-költség 20%-a

2. Intézmény korszerűsítés

Támogatás biztosítható azoknak az intézményeknek, melyek felújításra, korszerűsítésre, átépítésre szoruló épületben működnek. Külön jelentőséggel bírnak azok a programok, melyek az intézmény végleges működési engedélyének megszerzéséhez szükséges beruházásokra pályáznak.

 Igényelhető támogatás maximum: 10 000 000 Ft/ pályázó szervezet
Önerő mértéke: legalább a teljes program-költség 20%-a

3. Megszűnő férőhelyek visszapótlása

Pályázni lehet a már működő intézményeken belüli férőhely bővítésére, illetve új férőhelyek működtetése érdekében történő bővítésre, a jogszabályi feltételek betartásával. 

Igényelhető támogatás maximum: 10 000 000 Ft/ pályázó szervezet
Önerő mértéke: legalább a teljes program-költség 20%-a 

4. Utcai gondozó szolgálatok részére gépjármű beszerzése, indokolt cseréje
Pályázni lehet a már legalább 36 hónapja működő utcai gondozó szolgálatok részére gépjármű beszerzésére, amennyiben a szolgálat ezzel nem rendelkezik, vagy a már legalább 36 hónapja üzembe helyezett gépjármű indokolt cseréjére.
Igényelhető támogatás maximum: 2 000 000 Ft/ pályázó szervezet
Önerő mértéke: legalább a teljes program-költség 20%-a 

II. 2. EGYÉB TÁRGYI ESZKÖZÖK BESZERZÉSE ÉS VISSZAILLESZKEDÉST ELŐSEGÍTŐ PROGRAMOK KIEGÉSZÍTŐ TÁMOGATÁSA 

A program keretén belül pályázni lehet a hajléktalan embereknek nyújtott szolgáltatásokhoz szükséges alapvető tárgyi eszközök cseréjének, beszerzésének a támogatására.

Ezen belül pályázni lehet különösen:

· mosó- és szárítógép, 

· hűtőgép,  
· ágy, matrac, asztal, szék,
cseréjének, beszerzésének a támogatására.
A program keretén belül pályázni lehet a hajléktalan embereknek nyújtott komplex, sokszínű ellátást, visszailleszkedést elősegítő - más rendszeres támogatással nem rendelkező – programok támogatására. 

Ezen belül pályázni lehet különösen:

· speciális szociális információs irodák, jogsegély szolgálat
· csomagmegőrzők, 
· csoportfoglalkozások, 
· aktivitást elősegítő programok, valamint 
· a hajléktalan emberek speciális igényeihez igazodó, modellértékű kezdeményezések
létrehozásának, működtetésének a támogatására.
Igényelhető támogatás maximum: 1 500 000 Ft/önálló működési engedéllyel rendelkező szolgáltatás, aktivitást elősegítő, vagy csoportfoglalkozások esetén 200.000 Ft/12 hó
Önerő mértéke: legalább a teljes program-költség 10%-a
Az alprogram maximális kerete: 20 000 000 Ft
II. 3. AZ UTCAI SZOLGÁLATOK TÉLI ELLÁTÁST KIEGÉSZÍTŐ TÁMOGATÁSA
Ezen alprogram esetén pályázat nyújtható be a téli időszakban a közterületeken élő hajléktalan emberek ellátását segítő, a közvetlen életveszély elkerülését célzó - az eddigi alprogramokba nem illeszthető - programokra. 
Különösen indokolt esetben nem utcai szolgálat is nyújthat be pályázatot erre az alprogramra, amennyiben a pályázott megoldás az érintettek testi épségének a megőrzéséhez elengedhetetlenül szükséges.

Az igazolás és dokumentáció rendje a Monitorozási eljárás keretében kerül kialakításra. Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Igényelhető támogatás maximum: 300.000 Ft/önálló működési engedéllyel rendelkező szolgáltatás
Önerő mértéke: : legalább a teljes program-költség 20%-a
II.4. HAJLÉKTALAN EMBEREK EGÉSZSÉGÜGYI ELLÁTÁSÁNAK TÁMOGATÁSA

Pályázat nyújtható be olyan programokra, melyek célja (egész évben, vagy a téli időszakban!) a hajléktalan emberek egészségének megőrzése, az egészségkárosodás megelőzése, csökkentése. E program keretében gyógyszerek (védőoltások), gyógyászati segédeszközök beszerzésére, valamint ápolói, orvosi és egészségügyi rehabilitációs feladatok ellátására lehet pályázni.

Nem nyújtható be olyan feladatellátásra pályázat, mely OEP, illetve normatív finanszírozásban részesül. Egyéb lábadozó jellegű egységek esetében a pályázónak biztosítania kell – az ingyenes igénybe vétel mellett - a minimum napi 8 órás ápolói helyszíni ügyeletet, heti orvosi vizsgálati lehetőséget, szükség szerinti étkeztetést.

A költségtervben részletesen alá kell támasztani, hogy a plusz feladatellátás milyen költségekkel jár, ezekből mely költségeket fedezi normatív, vagy egyéb támogatás, forrás.

Az igazolás és dokumentáció rendje a Monitorozási eljárás keretében kerül kialakításra. Amennyiben a pályázatban tervezett, várható igénybe vételt a tényleges igénybe vétel nem éri el, a különbözetet a pénzügyi elszámolás során a pályázó a pályáztatónak visszafizeti.

Igényelhető támogatás maximum: gyógyszerek esetében 1.300 Ft/fő/hónap, 
Lábadozón nyújtott szolgáltatások esetében 1.300 Ft/fő/nap
Önerő mértéke: : legalább a teljes program-költség 10%-a
III. 

AZ INTÉZMÉNYES ELLÁTÁSBÓL VALÓ KIKERÜLÉST TÁMOGATÓ PROGRAMOK

III.1.  HAJLÉKTALAN EMBEREK BEILLESZKEDÉSÉNEK TÁMOGATÁSA

Az alprogram célja hajléktalan emberek társadalmi beilleszkedésének segítése az önálló lakhatást lehetővé tévő, illetve az önálló lakhatás felé vivő megoldások támogatásával. A pályázat eredményeként a hajléktalan emberek szociális segítségnyújtással képesek

· támogatással a hajléktalan ellátás keretein kívül lakhatáshoz jutni (pl. munkásszálló)

· az intézményi elhelyezés igénybevétele nélkül önálló életvitel fenntartására, vagy

· párjukkal összeköltözni és így kényszerű különélésüket feladva közös életvitelt folytatni, vagy

· többedmagukkal albérleti viszonyt létesíteni és albérletüket fenntartani.

A Támogatott Lakhatási Programban való részvételre azon hajléktalanellátó szervezetek pályázhatnak, amelyek vállalják a Beilleszkedési támogatás nyújtásának (és ellenőrizhető elszámolásának) következő feltételeit:

A tervezett TÁMOP-5.3.3. pályázati kiírás alapján nyertes pályázók esetében:  a TÁMOP első támogatás-folyósítási időpontját követően azonos feladatra a jelen kiírás „Hajléktalan emberek beilleszkedési támogatása”  feladatkörében e kiírás szerinti forrást felhasználni nem lehet.

Ebben az esetben az e pályázaton a „Hajléktalan emberek beilleszkedési támogatása” feladatkörében nyertes pályázónak az elnyert és még fel nem használt összeg erejéig szerződés-módosítást kell kérnie, melyben megjelöli a hasonlóan lakhatást elősegítő célú – de részleteiben módosítani kívánt tartalmú - felhasználási igényét. A módosítási kérelemről az Alapítvány, belső szabályai szerint dönt.

Hajléktalan emberek beilleszkedési támogatása

(1) A beilleszkedési támogatás megállapításának feltételei

A) Beilleszkedési támogatás annak a Szociális Törvény szerint hajléktalan személynek nyújtható, aki

· legalább 120 napja folyamatosan hajléktalanszálláson, vagy a bónos program keretében munkásszáláson lakik, vagy

· legalább 30 napja utcán, közterületen, lakásként nem használható helyen él és valamelyik hajléktalanellátó szolgálattal bizonyíthatóan kapcsolatot tart és

· rendszeres jövedelemmel rendelkezik és

· havi nettó jövedelme, vagy az együtt költözők egy főre jutó havi nettó jövedelme nem haladja meg a minimálbér 150%-át, és

· vállalja a Támogatott Lakhatási Program keretében, annak teljes idejére (az utógondozás idejét is beleértve) a támogató intézménnyel való együttműködést, az erre vonatkozó együttműködési megállapodást megköti.

B) A Támogatott Lakhatási Program keretében Beilleszkedési támogatás nyújtható 

· az önálló lakhatás költségeire (köztük a számlákkal igazolt közüzemi költségekre)

· lakásbérleti, albérleti díjra 

· munkásszálló díjára

· lakásbérlet, albérlet egy összegű tartós lekötésére, kauciójára 

· az intézmény által bérelt lakásbérlemény, vagy munkásszálló férőhely bérlésének és működtetésének költségeire

· a lakhatás megtartását segítő szociális munka költségeire (munkabér és járulékai, a szociális munka végzéséhez szükséges szolgáltatások költségei – ez utóbbiak nem haladhatják meg a pályázott teljes támogatás 15 %-át)

(2) A támogatás megállapításának feltétele a támogatott személy részéről önerő vállalása, mely lehet az al-, ágy-, lakásbérleti díj, a munkásszállón fizetendő díj egy részének, illetve az ezekhez kapcsolódó kauciónak, a közüzemi díjaknak a megfizetése, illetve rendszeres előtakarékosság vállalása. 

Az önerő mértékét a támogatott személy, illetve a vele egy háztartásban élő személyek egy főre jutó jövedelme alapján kell meghatározni. 

Amennyiben az önerő vállalása előtakarékosság formájában történik, akkor az együttműködési megállapodás része lehet annak vállalása, hogy a támogatott személy a hajléktalanellátás szállásnyújtó segítségét meghatározott ideig nem veszi igénybe. 
(3) A beilleszkedési támogatás megítélésénél előnyben kell részesíteni azt a személyt, 

· aki hosszabb ideje él az (1) pontban említett körülmények között és

· aki házastársával, élettársával, gyerekével együtt költözne (összeköltözne), vagy

· aki más személyekkel együtt költözne, vagy

· akinek sajátos egészségügyi, mentális, családi helyzete miatt az intézményes elhelyezése más módon nem biztosítható, vagy

· aki megfelelő előtakarékossági összeggel, vagy előtakarékossági kapacitással rendelkezik ahhoz, hogy a támogatás folyósítását követően önálló lakhatását megoldja, vagy

· aki olyan beilleszkedési, felkészítési programban vett részt, mely az önálló életvitel kialakítására irányult

(4) A támogatás összege a legalább 12 havi lakhatási program alatt együttvéve

a) egy személy esetében nem haladhatja meg a 240.000 Ft-ot és

b) nem haladhatja meg a lakhatási költségek egy személyre jutó összegének 2/3-át.

A támogatás összege 6 havi lakhatási program esetén egy személy esetében nem haladhatja meg a 120.000 Ft-ot.

(5/a) Ennek számítása során lakhatási költségként az al-, ágy-, lakásbérleti díjat, az ezekhez kapcsolódó kauciót, a közüzemi szolgáltatások díjait, a fizetendő közös költséget és a munkásszállón fizetendő díjat lehet figyelembe venni. 

(5/b) A támogatás nem használható fel olyan kaucióra, melyet az intézmény fizet a bérbeadónak és a szerződés lejártával a kauciót az intézmény kapja vissza.

(5/c) A legalább 30 napja éjjeli menedékhelyen, vagy utcán, közterületen, lakásként nem használható helyen élő és valamelyik hajléktalanellátó szolgálattal bizonyíthatóan kapcsolatot tartó személyek esetében - indokolt esetben - az (első) 6 hónap során a 4/b) pontbeli előírástól el lehet tekinteni.

(6) Egy személy 36 hónapon belül a 240.000 Ft összegű támogatáson felül beilleszkedési támogatásban nem részesíthető.

(7) A támogatás egyidejűleg több, azonos lakcímre költöző, (1) bekezdésbeli feltételekkel rendelkező személynek is megállapítható.

(8) A támogatás folyósítása

· A támogatást a Támogatott Lakhatási Programban való részvétel idejére: 6 hónapra, vagy legalább 12 hónapra kell megállapítani. 

· A támogatást havi részletekben – fokozatosan csökkenő összegekben – kell folyósítani. 

· A támogatás – kivételesen indokolt esetben, önkormányzati bérlakás (lakrész) pályázat során - egy összegben is folyósítható.

(9) A támogatás folyósításának feltétele, hogy a támogatott személlyel együttműködési megállapodást kötött szociális munkás (e munkakört betöltő személy) igazolja, hogy a támogatott személy a Támogatott Lakhatási Program ideje alatt a támogatás alapjául szolgáló al-, ágy-, lakásbérletben vagy munkásszállón lakik és az együttműködési megállapodásban foglaltakat teljesíti.

(10) Nem nyújtható támogatás abban az esetben, ha az adott lakhatást biztosító férőhely után a szervezet központi állami normatív támogatásban részesül. 

(11) Amennyiben a lakhatást biztosító ingatlan a támogatást nyújtó szervezet tulajdonában, tartós használatában, kezelésében van, vagy azt a szervezet bérli a támogatás összege akkor is kizárólag a fenti feltételek betartásával használható fel.

(12) Utóbbi esetben a szervezet a támogatott lakhatási programban résztvevő személlyel ennek megfelelő tartalmú bérleti, használati, illetve együttműködési szerződést köt.

(13) Egy támogatott személy legalább 12 havi beilleszkedési támogatásához kapcsolódó segítő szociális munkára legfeljebb 60.000 Ft fordítható (bruttó, közterhekkel, minden kapcsolódó kiadással együtt). A 6 havi Támogatott Lakhatási Program esetén ez az összeg legfeljebb 30.000 Ft.
(14) A Támogatott Lakhatási Programban közreműködő szociális munkás feladatai a program teljes időszaka alatt: 

· a lakhatási lehetőségek felkutatása,

· az ingatlan tulajdonosával való szerződéskötés, vagy annak segítése,

· az együttműködési megállapodás megkötése és az abban foglaltak folyamatos teljesítése és ellenőrzése,

· támogató szociális munka a támogatott személlyel,

· kapcsolatfelvétel a lakóterületen működő szociális szolgáltatásokkal,

· a támogatott személyek lakóhelyi beilleszkedésének segítése,

· mindezen tevékenységek nyomonkövethető dokumentálása.

(15) A Támogatott Lakhatási Programban az a szervezet vehet részt, 

· mely Alapító okirata szerint hajléktalanellátási feladatokat végez

· mely belső szabályzatot készít arra vonatkozóan, hogy az előírt feltételekkel rendelkező ügyfelek közül kiket, milyen szempontok alapján, milyen döntési eljárás szerint kíván Beilleszkedési támogatásban részesíteni

· mely a program lebonyolítása során vállalja a Közép-magyarországi Regionális Hajléktalanellátó Módszertani Központtal való folyamatos együttműködést

· mely a fenti eljárásokat, döntéseket, indoklásokat és a program által előírt együttműködés, szociális munka lépéseit pontosan dokumentálja és vállalja az erre vonatkozó monitorozás lehetőségét, rendszeresen részt vesz a program-koordinációs megbeszéléseken

Az igazolás és dokumentáció rendje a Monitorozási eljárás keretében kerül kialakításra.

Budapest, 2010. május 26.

